## Susana Camarero avança una nova línia d’ajudes dotada amb més de 13 milions d’euros destinada a associacions, fundacions i federacions associatives sense ànim de lucre afectades per la DANA

*** Es tracta d’un decret d’ajudes directes, procedents del Senat, dirigit a reparar instal·lacions i fomentar la reactivació d’activitats comunitàries, per a enfortir el teixit social i la dinamització
* La vicepresidenta primera ha participat en l’acte d’entrega de dos pianos de cua, donats per Kawai España, als conservatoris d’Utiel i Catarroja, els més afectats per la DANA**

La vicepresidenta primera i consellera de Servicis Socials, Igualtat i Vivenda, Susana Camarero, ha avançat una nova línia d’ajudes, que demà aprovarà el Ple del Consell, dotada amb 13.667.634,99 euros, procedents de l’aportació del Senat per a les zones afectades, i que es destinarà a associacions, fundacions i federacions associatives sense ànim de lucre.

Així ho ha traslladat este dilluns la vicepresidenta primera en la seua participació en l’acte en el qual s’han entregat dos pianos de cua, donats per Kawai España, als conservatoris d’Utiel i Catarroja, els més afectats per la DANA.

Camarero ha explicat que este decret d’ajudes directes està dirigit a les associacions, fundacions i federacions associatives sense ànim de lucre, així com entitats esportives sense ànim de lucre, amb seu en els municipis afectats, i té com a objectiu “reparar instal·lacions danyades i fomentar la reactivació d’activitats comunitàries, per a enfortir el teixit social i la dinamització dels municipis”.

Podran accedir a estes ajudes des d’associacions de jubilats, falles, confraries, bandes de música, clubs esportius, etc., que rebran fins a 20.000 euros per a la rehabilitació d’infraestructures, equipaments i materials danyats; i fins a 13.000 euros per a activitats de dinamització comunitària i suport a la seua pròpia activitat.

L’acte al qual ha assistit la vicepresidenta s’ha celebrat en les instal·lacions de Clemente Pianos Valencia, que també ha col·laborat amb el projecte solidari que ha permés la donació dels pianos als conservatoris. A més, han sigut presents l’alcalde d’Utiel, Ricardo Gabaldón; els directors dels conservatoris de Catarroja, Santiago Marzal, i Utiel, Miguel Ángel Almonacid; i el president de la companyia, Kentaro Kawai.

En este context, Camarero ha oferit als directors dels conservatoris optar a esta nova línia d’ajudes de la qual podran beneficiar-se i ha explicat que “l’objectiu és recuperar els instruments que tants alumnes necessiten per a seguir amb la seua formació i també la normalitat emocional”.

D’altra banda, ha valorat els gestos de solidaritat i la col·laboració entre empreses i institucions que contribuïxen a reparar els danys ocasionats per la DANA i ajuden a reprendre el curs en els conservatoris professionals de música d’Utiel i Catarroja, que van haver d’interrompre les classes a causa dels greus danys que els va causar el temporal.

Així mateix, ha agraït l’“enorme onada de solidaritat nacional i internacional que ha permés que arriben estos dos instruments des del Japó” i ha destacat la importància de la música “com a element essencial per a la recuperació dels municipis afectats i per a la Comunitat Valenciana”.

**Contractes d’emergència i ajudes a professionals i empreses culturals**

La titular de Servicis Socials també ha recordat que la Generalitat ha tramitat contractes d’emergència, dotats de 260.000 euros, que han permés el subministrament de material instrumental per als conservatoris professionals d’Utiel i Catarroja, amb la finalitat de reposar els seus equipaments i garantir el funcionament normal de la seua activitat acadèmica. Així, s’ha subministrat un piano de cua, pianos verticals, bombos, bateries acústiques, plats, lires o xilòfons, entre d’altres.

Així mateix, ha destacat que el Consell ha destinat 5 milions d’euros als professionals i a les empreses d’indústries culturals afectades per la DANA. Estes ajudes inclouen els professionals i les empreses culturals que tenien activitat econòmica en funcionament el 28 d’octubre de 2024 en els municipis afectats i que, a conseqüència de la DANA, han patit danys materials en els seus béns situats en naus, locals, establiments o espais vinculats al desenrotllament de la seua activitat econòmica.

Fecha: 10/02/2025